**Formål:**Dette princip har til formål at skabe rammer for arrangementer i skoletiden, herunder lejrskoler og hytteture. Princippet skal være med at danne rammerne for en varieret skoledag for skolens elever. Arrangementerne har også til formål at skabe et fællesskab for eleverne på Ishøj Skole, hvad enten de er for alle skolens elever eller for enkelte klasser.

Indholdet afspejler delvist Styrelsesvedtægt for Ishøj Kommunes skolevæsen, hvor det beskrives, at ekskursioner og lejrskoler er en del af den almindelige undervisning, og eleverne har mødepligt.

**Mål**:

* Alle klasser kommer hvert år på undervisningsrelevante ekskursioner.
* Eleverne kommer på hyttetur (2 overnatninger) i tredje eller fjerde klasse i Danmark.
* Eleverne kommer på lejrskole (4 overnatninger) i syvende eller ottende klasse i Danmark eller i udlandet.
* Der afholdes hvert år tilbagevendende fællesarrangementer (fx fastelavn, julecup, mm.) for eleverne på tværs af årgange.
* Der afholdes jævnligt et skolerelevant arrangement sammen med forældre.

**Skolens ansvar:**

* Ishøj Skoles ledelse sørger for, at økonomiske midler til ekskursioner, hytteture og lejrskoler udmøntes ud fra det budget, som skolebestyrelsen har vedtaget.
* Ishøj Skole afholder arrangementer med et fagligt og/eller socialt perspektiv.
* Det er skolens personale, der i samarbejde med skolens ledelse vurderer, om et arrangement har relevans.
* Der deltager mindst 2 personer fra det undervisende personale i ekskursioner i 0.-9. klasse og på lejrskoler og hytteture.
* På ture uden for skolens område kan Ishøj Skole meddele forældrene/eleverne et alternativt mødested (fx på en togstation).
* I forbindelse med hytteture og lejrskoler kan skolen opkræve op til 300 kr. pr. elev for en hyttetur med to overnatninger og for en lejrskole med fire overnatninger op til 500 kr. pr. elev.
* Ishøj Skole indgår i et samarbejde med Ungdommens Uddannelsesvejledning omkring praktikophold og uddannelsesrelevante arrangementer.

**Forældrenes ansvar:**

* Det forventes, at forældre bakker op om omkring arrangementer i skoletiden og bidrager positivt til disse.
* Forældre anerkender, at arrangementer i skoletiden er en del af undervisningen på Ishøj Skole.
* Forældre kommer så vidt muligt til skolens arrangementer, som de bliver inviteret til.

**Elevernes ansvar:**

* Eleverne bidrager positivt til skolens arrangementer.

**Opsparingsaktiviteter i forbindelse med hytteture og lejrskoler**

Ud over det af skolebestyrelsen tildelte budget kan forældre og elever afholde aktiviteter, der kan fungere som et tilskud til turen ud over det kommunale bidrag. Retningslinjerne for disse opsparingsaktiviteter er følgende:

* På et forældremøde kan det foreslås, at der iværksættes aktiviteter med henblik på opsparing til klassens lejrskole eller hyttetur. Disse aktiviteter skal accepteres af forældre, elever og personale.
* En aktivitet er ikke en forhøjelse af midler til klassekassen eller indsættelse af penge på en konto.
* Det indtjente beløb skal indsættes på en særskilt bankkonto. Kontoen administreres af en eller to personer (forældre eller personale), der er valgt på et forældremøde og som på forlangende skal kunne fremvise regnskabet.
* Såfremt en elev forlader klassen inden afholdelse af hyttetur/lejrskole, kan denne elev ikke gøre krav på en andel af det opsparede beløb.
* Kommer der en ny elev ind i klassen efter at opsparingsordningen er etableret, indtræder eleven uden videre på lige fod med de øvrige elever i forhold til det opsparede beløb.
* Opsparingskontoen skal efter hytteturen/lejrskolens afvikling lukkes, og et evt. restbeløb kan bruges til andre fællesaktiviteter for klassen.
* Anvendes pengene ikke til ovennævnte formål, fordeles de opsparede midler ligeligt mellem eleverne.

**Succeskriterier**Arrangementerne opleves som et bidrag til en varieret skoledag.

**Tilsyn**Tilsyn sker løbende gennem orientering på skolebestyrelsens møder samt gennem artikler i skolebladet, og eventuel revidering planlægges til skolebestyrelsens møde andet halvår af 2025.